Den danske benzin-kæde OK har sagsøgt Circle K med påstand om, at danskerne forveksler logoer.

Så er der udbrudt benzin-krig i Danmark, men desværre næppe af den slags, der gør brændstof billigere.

Det er det pæredanske OK, som er fortørnet over, at den globale gigant Circle K har et logo, som kunderne forveksler med OK’s.

Sagen er opstået, fordi 297 af landets Statoil- og Shell-stationer er i fuld gang med skifte navn, logo og facader. Det har ejeren Couche-Tards nemlig krævet skal ske.

Forvirrede kunder

- Mange kunder har henvendt sig fordi, de tror, vi har skiftet det logo, vi har haft siden 1978. De forveksler deres logo – et K i en cirkel – med vores logo, siger Lene Bonde, kommunikationschef i det andelsejede OK, som støtter lokale danske klubber og foreninger til bedre træningsforhold.

- Så vi satte os for at undersøge sagen, og spurgte et ret højt antal danskere, hvad de syntes. Rystende mange tror, at deres logo er vores, siger kommunikationschefen i OK, som frygter, at forvekslingen kan ramme omsætningen og dermed donationerne.

- De vil ikke rigtig snakke

- Folk er også begyndt at skrive om vores nye logo på Facebook. Så vi føler, at vi burde tage sagen op og tage kontakt til Circle K. Men de ville ikke rigtig snakke med os, så nu er det blevet til en retslig logo-tvist, siger Lene Bonde.

Hun understreger, at OK kun påstår, at der er en forvekslingsrisiko når Circle K-logoet optræder på høje pylon-skite, hvor de ikke er ledsaget af teksten ’Circle K’.

Det første retsmøde fandt sted i Sø- og Handelsretten forleden, og her fremviste OK den undersøgelse, som skulle understøtte påstanden om, at folk forveksler logoer.

Men her fremviste den sagsøgte modpart Circle K sin egen undersøgelse, der pure skulle afvise, at folk forveksler logoer.

- Men vores undersøgelse er udarbejdet fra en ekstern uafhængig part ud fra den officielle metode, man bruger i sager om krænkelser af varemærker, siger Ann Kirstine Havsteen, kommunikationsdirektør i Circle K.

Kun én procent

- Undersøgelsen viste, at kun i alt en procent af de adspurgte forvekslede de to logoer og yderligere kun en procent skabte sammenhæng mellem logoerne og OK. Dette er et meget, meget lille og helt ubetydeligt tal, som hverken kommercielt eller juridisk kan sandsynliggøre risiko for reel forveksling mellem mærkerne, siger hun.

Hun understreger, at Cirkle K mener, at logoerne er forskellige.

- Heldigvis, for vi ønsker ikke, at vores logo skal ligne deres. Vi har et andet produkt end de har. De har primært automatstationer. Vi er convenience og brændstofstationer.Vi har heller ikke opfattelsen af at vores kunder forveksler os med OK, siger Ann Kirstine Havsteen.

Hun understreger, at Circle K-varemærket ikke udviklet specielt til det danske marked.

- Det er en videreudvikling af et af vores eksisterende brand, der blev etableret i USA i 1950’erne, siger Havsteen.

Ifølge sagens parter har Sø- og Handelsretten tilkendegivet, at Circle K vinder sagen.

- Det er rigtig træls for at sige det på godt jysk - at en global spiller kan udbrede et logo på det danske marked, der ligner vores så meget. Kig efter den orange farve. Er der orange i logoet, er det ikke os, siger Lene Bonde fra OK.

Hun oplyser, at OK ikke vil anke sagen.

- Vi er oppe mod en global, der har langt flere midler end os til at betale retssager.

Hun bemærker, at en tredjedel af de titusindvis af læsere, som allerede har stemt herunder, svarer ja til spørgmålet. 'Kunne du tro, at Circle K's logo er OK's nye logo?'

- Selv om flertallet ikke vil forveksle logoerne, viser det, at der er en risiko for forvekslning, siger hun.